Toshkentdagi ikki avtobus saroyini viloyatga ko‘chirish rejalashtirilmoqda

Toshkent shahar hokimligi Vazirlar Mahkamasining “Toshshahartransxizmat AJ tizimidagi 5-avtobus saroyi va 8-avtobus saroyi yangi avtobus saroylarini qurish ishlarini jadallashtirish choralari to‘g‘risida”gi qarori loyihasini jamoatchilik muhokamasiga e’lon qildi.

Hujjatda Toshkent viloyati Yuqori Chirchiq tumanida joylashgan 5-avtobus bazasi binosi va hududini “Transyo‘lqurilish” davlat unitar korxonasiga o‘tkazish taklif etiladi.
Shu bilan birga, Yunusobod tumanidagi 8-avtobaza hududini Toshkent arxitektura va qurilish institutida yaratilishi rejalashtirilgan qurilish xabi uchun ajratiladi. Avtobus saroyini boshqa joyga ko‘chirishni Prezident 2020-yilning oktabr oyida universitetning yangi binosiga tashrifi paytida taklif qilgan edi.
Yangi avtobus saroylarini qurish uchun Toshkent viloyatining O‘rta Chirchiq (5-avtobus saroyi uchun) va Toshkent tumanlaridan (8-avtobus saroyi uchun) 10 gektar yer maydoni ajratilishi kutilmoqda. Yangi avtobus saroylarini qurish va ularni to‘liq jihozlash uchun mablag‘ 2021-yilga mo‘ljallangan budjet mablag‘lari hisobidan amalga oshiriladi.
Loyihadan kelib chiqadiki, avtobus bazalarini qurish, obodonlashtirish va jihozlash bo‘yicha buyurtmachi, istisno tariqasida, Toshkent shahar hokimligining “Yagona buyurtmachi xizmati” bo‘ladi. Shu bilan birga, asosiy dizayner va pudratchi tender orqali tanlanadi.
Yangi inshootlar qurilishi tugaguniga qadar avtobus saroylari avvalgi joylarida ishlashda davom etadi.
Avvalroq Toshkentda kimo‘zarga harakatlanib, to‘qnashgan ikki avtobus haydovchilari ishdan bo‘shatilgani haqida xabar berilgandi.